স্টাফ রিপোর্টার ॥ হবিগঞ্জ সদর উপজেলার উচাইল চারিনাও গ্রামে ফিকলের আঘাতে হোসনা বেগম (৩৫) নামের এক গৃহবধুর মৃত্যু হয়েছে। তবে এ নিয়ে পরস্পরবিরোধী বক্তব্য পাওয়া গেছে। এক পক্ষ বলছে প্রতিপক্ষকে ফাঁসাতে গিয়ে এ হত্যাকাণ্ডের ঘটনা ঘটানো হয়েছে। অপরপক্ষ বলছে, কাউকে ফাঁসাতে নয়, প্রতিপক্ষের ফিকলের আঘাতেই ওই গৃহবধুর মৃত্যু হয়েছে। এছাড়াও গৃহবধূর গায়ে কয়েকটি দাড়ালো অস্ত্রের আঘাতের চিহ্ন পাওয়া গেছে। তবে পুলিশ ঘটনার সাথে জড়িত সন্দেহে ওই গৃহবধুর স্বামী আলোচিত বিয়ে পাগল হাফেজ আবু তাহের ওরপে টুক্কুু মোল্লাকে আটক করেছে। গতকাল শনিবার সকালে এ ঘটনা ঘটে। পুলিশ সূত্রে জানা যায়, লাখাই উপজেলার বুল্লা গ্রামের নুর মিয়ার কন্যা হোসনা বেগম (৩৫) কে ১৫ বছর পুর্বে প্রেমের ফাঁদে পেলে ৩য় বিয়ে করে টুক্কু মোল্লা। ...